SL Uradni list Evropske unije L 311/32

ODLOČBA KOMISIJE

z dne 9. septembra 2004

o dodelitvi dodatnih dni odsotnosti iz pristanišča Danski in Združenemu kraljestvu v skladu s Prilogo V k Uredbi Sveta (ES) št. 2287/2003

(notificirano pod dokumentarno številko K(2004) 3407)

(Besedili v angleškem in danskem jeziku sta edini verodostojni)

(2004/682/ES)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 2287/2003 (1) z dne 19. decembra 2003 o določitvi ribolovnih možnosti za leto 2004 in s tem povezanih pogojev za nekatere staleže rib in skupine staležev rib, ki se uporabljajo v vodah Skupnosti in za plovila Skupnosti v vodah, kjer so potrebne omejitve ulova, in zlasti odstavka 6(c) Priloge V,

ob upoštevanju naslednjega:

(1) Odstavek 6(a) Priloge V k Uredbi (ES) št. 2287/2003 podrobno določa število dni, ko smejo biti nekatera ribiška plovila Skupnosti odsotna iz pristanišč na geografskih območjih, opredeljenih v odstavku 2 navedene priloge, in sicer v času od 1. februarja 2004 do 31. decembra 2004.

(2) Odstavek 6(c) Priloga V k Uredbi (ES) št. 2287/2003 omogoča Komisiji, da dodeli dodatno število dni, ko ribiško plovilo sme biti odsotno iz pristanišča, kadar ima na krovu katero od ribolovnih orodij, opredeljenih v odstavku 4 navedene priloge, in sicer na podlagi rezultatov, doseženih po 1. januarju 2002 pri programih razgradnje ribiških plovil, na katera se nanašajo določbe navedene priloge.

(3) Danska in Združeno kraljestvo sta predložila podatke za leti 2002 in 2003 o razgradnji ribiških plovil, ki imajo na krovu pridneno vlečno mrežo, potegalke ali podobno vlečno orodje z velikostjo mrežnega očesa 100 mm ali več, razen vlečne mreže z gredjo.

(4) Združeno kraljestvo je predložilo podatke za leti 2002 in 2003 o razgradnji ribiških plovil, ki imajo na krovu vlečne mreže z gredjo z velikostjo mrežnega očesa 80 mm ali več.

(5) Glede na predložene podatke bi bilo treba Danski in Združenemu kraljestvu dodeliti dodatno število dni za ribiška plovila, ki imajo na krovu takšno ribolovno orodje, kakor je opredeljeno v odstavku 4(a) in (b) Priloge V k Uredbi (ES) št. 2287/2003 –

SPREJELA NASLEDNJO ODLOČBO:

Člen 1

V zvezi s številom dni, navedenih v odstavku 6(a) Priloge V k Uredbi (ES) št. 2287/2003, se za ribiška plovila, ki imajo na krovu pridnene vlečne mreže, potegalke ali podobno vlečno orodje z velikostjo mrežnega očesa 100 mm ali več, razen vlečne mreže z gredjo, v vsakem koledarskem mesecu dodeli naslednje število dodatnih dni:

(a) Danski: trije dnevi,

(b) Združenemu kraljestvu: pet dni.

Člen 2

V zvezi s številom dni, navedenih v odstavku 6(a) Priloge V k Uredbi (ES) št. 2287/2003, se Združenemu kraljestvu v vsakem koledarskem mesecu dodelita dva dodatna dneva za ribiška plovila, ki imajo na krovu vlečno mrežo z gredjo z velikostjo mrežnega očesa 80 mm ali več.

Člen 3

Ta odločba je naslovljena na Kraljevino Dansko in Združeno kraljestvo Velike Britanije in Severne Irske.

V Bruslju, 9. septembra 2004 Za Komisijo Franz FISCHLER Član Komisije

(1) UL L 344, 31.12.2003 str. 1. Uredba, kakor je bila nazadnje spremenjena z Uredbo Komisije (ES) št. 1645/2004 (UL L 296, 21.9.2004, str. 3).